## Les Arts convida a ‘compartir taules’ amb María Pagés en una experiència única dins del festival Festín

*** Les taquilles posen a la venda una entrada especial per a compartir uns moments amb la *bailaora* en el mateix escenari després de l’estrena de *De Scheherezade*
* El Palau de les Arts Reina Sofia serà una de les 18 seus de la quinta edició de Festín, el festival d’art & gastronomia de València**

El Palau de les Arts Reina Sofia convida a ‘compartir taules’ amb la *bailaora* i coreògrafa María Pagés després de l’estrena en la Sala Principal del seu espectacle *De Scheherezade* este pròxim 9 de maig, dins de les propostes de Festín, el festival d’art & gastronomia de València.

L’edifici dissenyat per Santiago Calatrava serà una de les 18 seus de la quinta edició de Festín, que se celebrarà del 9 al 18 de maig en llocs emblemàtics de València, Gandia i Riba-roja de Túria, amb diferents activitats que permetran als assistents gaudir a l’uníson d’art i gastronomia.

Les Arts col·labora amb la present edició del festival amb una original proposta preparada *ad hoc* per als assistents a l’estrena de l’espectacle de la bailaora i coreògrafa sevillana que els permetrà conéixer Pagés, història viva del flamenc i figura de referència en l’escena internacional, mentres disfruten realitzant alguna consumició en la seua companyia i intercanvien impressions des del mateix escenari de la Sala Principal.

L’experiència es completa amb un exclusiu sopar per als assistents que servirà Gourmet Catering després d’esta trobada en les mateixes bambolines d’un altre dels marcs escènics de referència en Les Arts, el Teatre Martín Soler.

Les Arts recorda que este ‘paquet especial’ es pot adquirir a través dels canals habituals de comercialització del centre d’arts valencià: taquilles, la línia de venda 96 197 59 00 i la seua pàgina web.

*De Scheherezade* de María Pagés forma part de les propostes del cicle ‘Les Arts és Dansa’. L’artista reivindica la realitat polièdrica de la dona en esta proposta que presenta dotze coreografies basades en *Les mil i una nits*, amb un ampli repertori, que recorre la música popular i el flamenc més clàssic, amb picades d’ullet a la música marroquina. A més de l’estrena el dia 9, Les Arts ha programat una segona funció el dia 10 de maig.

Fecha: 03/05/2025